ב-Giffoni Film Festival שהתרחש ביולי 2021, הוקרנו שני פרקים מתוך הסדרה והוכרז שהיא תשודר באיטליה בערוץ Rai Yoyo. באותו פסטיבל היה מופע ריקוד לצד הדמויות הראשיות של הסדרה, פינוקיו ופרידה. באותו חודש פורסם טריילר הסדרה. בספטמבר 2021, בפסטיבל הסרטים של ונציה, פינוקיו הלך על השטיח האדום והוכרז שהסדרה תעלה לשידור ב-29 בנובמבר 2021, כאשר מספר שבועות לפני השידור שודרה באותו ערוץ סדרה חדשה נוספת שמבוססת על הספר בשם "הכפר הקסום של פינוקיו". הפרויקט בפסטיבל זכה להתעניינות רבה מצד התקשורת ומצד הנוכחים בו. ב-30 באוקטובר 2021 מספר פרקים של הסדרה הוקרנו בפסטיבל Lucca Comics &amp; Games באיטליה, כאשר באותו יום הייתה הבכורה האמריקאית של הסדרה בלוס אנג'לס, במסגרת פסטיבל ITTV של הטלוויזיה האיטלקית, בו איג'יניו סטראפי, יוצר ובמאי הסדרה ומנכ"ל Rainbow S.p.A, זכה ב-Kinéo/ITTV Award. ב-22 בנובמבר 2021, שבוע לפני תחילת שידור הבכורה של הסדרה באיטליה, מספר פרקים ממנה הועלו לשידור טרום בכורה ב-RaiPlay, שירות הזרמת מדיה של RAI. ב-6 בדצמבר 2021, לאחר שידור 13 הפרקים הראשונים של העונה הראשונה, הסדרה יצאה להפסקה. בפברואר 2022 סטראפי הכריז שפרקים נוספים מתוך העונה ישודרו החל מסוף מרץ. ב-27 במרץ 2022 החלו להיות משודרים שישה פרקים נוספים מתוך העונה הראשונה, כאשר לאחר שידורם היא יצאה להפסקה פעם נוספת.
סטראפי שיתף שלאורך כל הקריירה שלו הוא חיכה לעשות עיבוד לסיפור, ושזו תהיה אחד מהפקות ההנפשה האחרונות שלו כי הוא רוצה להתמקד בלייב אקשן. הבחירה להפיק את הסדרה הייתה מפני שילדים במדינות אירופה מחוץ לאיטליה כמעט ולא מכירים את הסיפור של פינוקיו. כמו כן, כל העיבודים שהופקו לסיפור בשנים האחרונות, כמו "פינוקיו" (2019) ו"פינוקיו" (2022), לא הותאמו לילדים, לעומת סדרת הטלוויזיה. סטראפי ציין שלסדרה יש שלוש מטרות - הראשונה היא ללמד את הילדים להיות כנים, השנייה היא לעורר את החשק לעזוב את הטלפונים הניידים ולצאת ל"הרפתקאות" ב"עולם האמיתי" והשלישית לגרום לילדים לקרוא ולהכיר את הסיפור. סטראפי סיפר שהקושי בהפקת הסדרה היה להתאים את הסיפור למאה ה-21 ולילדים בכל העולם, ולא רק לילדים איטלקיים. כמו כן הוא סיפר שעלילת הסדרה מרחיבה את האופק של הסיפור ולא משפרת אותו, אף על פי שנטען שלעיתים קרובות מזלזלים בדמיונו של קולודי. על פי סטראפי, דמותו של פינוקיו בסדרה מייצגת את הרצון להכיר את העולם ולצמוח, ודמותה של פרידה משלימה את תמונת הדמויות הנשיות, זאת לאחר שבספר הדמות הנשית היחידה הייתה הפיה הכחולה – לסטראפי חשוב שיהיו דמויות נשיות בהפקות שלו והוא ידוע בשילוב שלהן, לדוגמה בסדרה "מועדון ווינX".
בריאיון לעיתון "איל ג'ורנלה" שפורסם בנובמבר 2021, נשאל סטראפי אם דמותו של פינוקיו תהפוך לילד אמיתי כמו בספר המקורי, והוא ענה "מטרת הרומן והקריקטורה שלנו [היא שפינוקיו יהפוך לילד אמיתי]. אבל אנחנו מקווים שזה יקרה מאוחר ככל שאפשר, כי זה אומר שהסדרה תהיה מוצלחת ושנעשה הרבה עונות שלה" - דבר שמראה שסטראפי מאמין בסדרה והוא מעוניין להפיק לה עונות נוספות. בספטמבר 2021 סטראפי הכריז שלאחר סיום שידור העונה הראשונה, עונה שנייה שתכלול 26 פרקים נוספים תכנס להפקה.
בדצמבר 2021 הוכרז שהסדרה נרכשה על ידי ערוץ CBeebies, אשר ישדר את הסדרה בבריטניה בשנת 2022. בפברואר 2022 פורסם שהסדרה תשודר באמריקה הלטינית בערוץ Discovery Kids Latin America. במרץ 2022 פורסם שהסדרה תשודר בפולין בערוץ Puls 2 ברצועת השידור "Puls Kids", כאשר היא החלה את שידוריה ב-4 באפריל 2022.
קבלה.
בכתבה שפורסמה בדצמבר 2021, נכתב שמאז השקת הסדרה היא נחשבת כ"סדרה הנצפית והמדורגת ביותר" בערוצה המקורי. בפברואר 2022 סיפר סטראפי בריאיון שהסדרה "זוכה להצלחה מדהימה", ושהיא תמיד נמצאת בראש הרייטינג בערוץ המקורי בה היא משודרת, דבר שמוכיח שהיא יצרה "גרעין קשה של מעריצים שצופים בה ומחכים לה".
מדיה ומוצרים נלווים.
הופעות חיות.
ביריד "G! Come Giocare" שהתרחש בדצמבר 2021 הועלה מופע הנקרא "Rainbow Christmas Stars" לכבוד חג המולד, בו הופיעו כוכבים מהסדרות של Rainbow S.p.A, שכוללות, בין היתר, את סדרה זו, לצד הסדרות "מועדון ווינX", "44 חתולים" ו"סאמר וטוד חקלאים שמחים". בהמשך החודש המופע עלה ב-Porto Recanati, אך הסדרה "מועדון ווינX" לא לקחה בו חלק. ב-24 בדצמבר 2021 שודר ספיישל של תחרות שירי הילדים "Zecchino d'Oro", בו הופיעו דמויות מתוך הסדרה. ב-31 בדצמבר 2021 הופיעו דמויות הסדרה בתוכנית "L'anno che verrà" לרגל השנה האזרחית החדשה. לרגל שידור הפרקים החדשים של העונה הראשונה, ב-20 במרץ 2022 עד 27 באותו חודש, נעשתה סדנא ב-Museo dei bambini בשם "!Salto ...3, 2, 1", בה המשתתפים היו יכולים להיפגש עם הדמויות ולהתנסות בבניית משחק.
בין 2 באפריל 2022 עד 6 באפריל באותו חודש, היה אירוע מאורגן של הסדרה שהוקדש לילדים ולהגנת הסביבה, כאשר הוא התרחש ב-Centro d'Abruzzo ב-San Giovanni Teatino. ב-30 באפריל 2022 יתקיים מופע בשם "Rainbow for Peace", בו הופיעו פינוקיו ופרידה לצד דמויות נוספות מהסדרות של Rainbow S.p.A, כאשר כל ההכנסות ממנו נתרמו לארגון רופאים ללא גבולות. המופע אורגן בחסות עיריית אנקונה בשיתוף תיאטרון Teatro delle Muse. ביוני 2022 החלו פינוקיו ופרידה להופיע בפארק השעשועים Zoomarine הממוקם ברומא.
מוצרים.
במאמר שפורסם ב-9 בנובמבר 2021 על ידי Total Licensing, הוכרז שלסדרה יצאו ספרים, צעצועים ומזון ממותג. בחג המולד של שנת 2021, Rainbow S.p.A בשיתוף Dolfin יצרה גרבי חג מולד של הסדרה. בהמשך יצא למכירה פאזל של הסדרה בשיתוף רוונסבורגר. בפברואר 2022 החלו להימכר תחפושות של פינוקיו שעוצבו בשיתוף Ciao Srl, כמו כן התווספו מדבקות מונפשת בהשראת הסדרה ב-Giphy ו-Tenor. עוד באותו חודש הוכרז שחברת Giochi Preziosi נבחרה להיות יצרנית הצעצועים הרשמית של הסדרה, אשר תייצר בובות פעולה, בובות קטיפה וערכות משחק, שיתחילו להיות מופצות בסתיו. במרץ 2022 הושקה ביצת פסחא של הסדרה, שגם נעשתה בשיתוף Dolfin, כאשר היא כוללת ממתק שוקולד וארבע הפתעות שונות בהתאמה - מדבקות, כדור ים, סט כתיבה וקלמר, כמו כן הושק ספר משחקים הכולל דפי צביעה, שבלונות, פעילויות ומדבקות. עוד באותו חודש הושקו חבילות הפתעה, כשכל חבילה כללה בובה אחת של דמות מתוך הסדרה ועגלה (ישנן 12 בובות ועגלות שונות), כאשר ניתן לחבר בין העגלות וליצור רכבת משחק שאיתה ניתן להסיע את הבובות.
באפריל 2022 הושק נרתיק מדבקות של הסדרה.
סדרת מגזינים.
לסדרה נוצרה סדרת מגזינים חודשית בהוצאת Tridimensional, כאשר הגיליון הראשון יצא ב-26 במרץ 2022. בכל מגזין יש משחקים, קומיקס ופעילויות, כמו כן הוא מגיע עם הפתעה שהיא מוצר ממותג של הסדרה, כגון בובות.
אתר רשמי.
לסדרה נוצר אתר רשמי הכולל סרטונים, דפי צביעה, פעילויות ופרסומות למוצרים חדשים, כמו כן הוא כולל מדור הורים.
פארק פינוקיו.
באפריל 2021 הוכרז שאטרקציות שמוקדשות לסדרה יתווספו בפארק פינוקיו.
משחק הדיונון (סדרת טלוויזיה)
משחק הדיונון (בקוריאנית: 오징어게임, באנגלית: Squid Game) היא סדרת דרמה ומתח דרום קוריאנית המשודרת בנטפליקס. לסדרה תשעה פרקים והיא זכתה להצלחה רבה ברחבי העולם ואף דורגה במקום הראשון בתכנים הנצפים של האתר (כולל בישראל). "משחק הדיונון" הופקה ונכתבה על ידי וואנג דונג-היוק ומככבים בה השחקנים הקוריאנים פארק היי סו ולי יונג-ג'ה. הסדרה עלתה לצפייה ב־17 בספטמבר 2021 בשירות נטפליקס.
יוצר הסדרה, וואנג דונג-היוק, אישר בראיון ב 9 בנובמבר 2021 שהחלה העבודה על העונה השנייה, ביולי 2022 חשף כי ישנו מצב שהשחקנים שכבר נהרגו, יחזרו לפלאשבקים בעונה השנייה.
עלילת הסדרה מתמקדת בתחרות בה משתתפים אנשים משולי החברה הנדרשים לשחק משחקי ילדות תמורת אפשרות לזכות במקסימום- 45.6 מיליארד וון דרום-קוריאני (כ-122 מיליון שקלים חדשים), משתתף שנפסל במהלך המשחק מוצא להורג.
עלילת הסדרה.
תקציר העלילה הראשית.
הסדרה מתחילה באקספוזיציה - סצנה בשחור ולבן המציגה קבוצת ילדים המשחקים את "משחק הדיונון", משחק ילדים קוריאני. ברקע נשמע קולה של הדמות הראשית, סונג ג'י-הון. ג'י-הון הוא צעיר עני, גרוש עם ילדה, שמתגורר עם אמו בדלות ובעל חובות בשוק האפור שמאוים על ידי נושים. סונג ג'י-הון גונב מאמו סכום כסף ובוחר להמר אתו במרוצי סוסים כדי לקנות עם סכום הזכייה מתנה לבתו שחוגגת את יום הולדתה. באחד המשחקים הוא זוכה ברווח נאה, שנגנב ממנו באותו היום.
בתחנת הרכבת התחתית הוא נתקל באלמוני אשר מציע לו לשחק אתו משחק ילדים המכונה "פוגים" המתבצע עם שתי חתיכות נייר המזכירות מעטפות דואר. אם יפסיד, יחטוף סטירה מהאלמוני, ואם ינצח, יקבל מאה אלף וון קוריאני. לאחר רצף של הפסדים, מצליח סונג ג'י-הון לנצח פעם אחת. האלמוני מעביר לו את הכסף שהבטיח לו יחד עם כרטיס ביקור, כשהוא מציע לסונג ג'י-הון להשתתף במשחק דומה וכך לשפר את מצבו הכלכלי. סונג ג'י-הון מבין שבמצבו, אין לו ברירה אלא להיענות להצעה. בדרכו אל המשחק הוא מתבקש לעלות למכונית מסחרית, שם הוא מורדם בגז.